FI Euroopan unionin virallinen lehti C 229/140

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston direktiiviksi paristoista ja akuista sekä käytetyistä paristoista ja akuista annetun direktiivin 2006/66/EY muuttamisesta johdottomissa työkaluissa käytettäviksi tarkoitettujen kadmiumia sisältävien paristojen ja akkujen markkinoille saattamisen osalta”

COM(2012) 136 final – 2012/0066 COD

2012/C 229/27

Yleisesittelijä: Josef ZBOŘIL

Neuvosto päätti 16. huhtikuuta 2012 Euroopan unionin toiminnasta tehdyn sopimuksen 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston direktiivi paristoista ja akuista sekä käytetyistä paristoista ja akuista annetun direktiivin 2006/66/EY muuttamisesta johdottomissa työkaluissa käytettäviksi tarkoitettujen kadmiumia sisältävien paristojen ja akkujen markkinoille saattamisen osalta

COM(2012) 136 final – 2012/0066 COD.

Euroopan talous- ja sosiaalikomitean työvaliokunta päätti 24. huhtikuuta 2012 antaa asian valmistelun ”maatalous, maaseudun kehittäminen, ympäristö” -erityisjaoston tehtäväksi.

Asian kiireellisyyden vuoksi Euroopan talous- ja sosiaalikomitea nimesi 23.–24. toukokuuta 2012 pitämässään 481. täysistunnossa (toukokuun 24. päivän kokouksessa) yleisesittelijäksi Josef ZBOŘILIN ja hyväksyi seuraavan lausunnon. Äänestyksessä annettiin 121 ääntä puolesta ja 6 vastaan 5:n pidättyessä äänestämästä.

1. Päätelmät ja suositukset

1.1 ETSK suhtautuu myönteisesti 26. maaliskuuta 2012 julkaistuun ehdotukseen Euroopan parlamentin ja neuvoston direktiiviksi paristoista ja akuista sekä käytetyistä paristoista ja akuista annetun direktiivin 2006/66/EY muuttamisesta johdottomissa työkaluissa käytettäviksi tarkoitettujen kadmiumia sisältävien paristojen ja akkujen markkinoille saattamisen osalta (COM(2012) 136 final) sekä ehdotukseen liitettyyn vaikutusarviointiin (SWD(2012) 66 final).

1.2 Komitea katsoo, ettei vaikutusarviointi sisällä riittävästi luotettavaa tietoa, johon komissio voi perustaa nikkelikadmiumparistoja koskevat ehdotuksensa. Komitea huomauttaa, ettei nikkelimetallihybridiparistoja käytetä työkaluissa vuoteen 2015 mennessä, joten niitä ei voi pitää kaupallisesti elinkelpoisena vaihtoehtoisena paristoteknologiana. Näin ollen käytettävissä on ainoastaan yksi paristoteknologia, eli litiumioniparistot, kun nikkelikadmiumparistoja koskeva poikkeus kumotaan. Tämä merkitsee mahdollista kaupallista riskiä työkaluteollisuudelle.

1.3 Komitea suosittaa direktiiviehdotuksen hyväksymistä sillä edellytyksellä, että määräajaksi, johon saakka yli 0,002 painoprosenttia kadmiumia sisältäviä paristoja voidaan saattaa markkinoille, asetetaan 31. joulukuuta 2018. Lisäksi komitean mielestä on säädettävä, että vaihtopattereiksi tarkoitetut nikkelikadmiumparistot sallitaan markkinoilla viisi vuotta tämän jälkeen. Kadmiumia sisältäviä paristoja voidaan sen jälkeen saattaa markkinoille vain hätä- tai hälytysjärjestelmissä sekä erityisissä lääkinnällisissä laitteissa.

1.4 Komitea pitää myönteisenä suhteellisuusperiaatteen soveltamista tässä hyvin spesifisessä päätöksentekoprosessissa ja kannattaa komission ehdotuksia. Komitea suosittaakin, että Euroopan parlamentti ja neuvosto hyväksyvät ehdotetun direktiivin (COM(2012) 136 final) sen jälkeen, kun siihen on tehty edellä kohdassa 1.3 mainitut muutokset.

1.5 Lisäksi komitea suosittaa täytäntöönpanovaltuuksien siirtämistä komissiolle sellaisin edellytyksin ja sellaisessa laajuudessa kuin direktiiviehdotuksessa esitetään. Euroopan parlamentin ja neuvoston direktiiviä koskevan ehdotuksen (COM(2012) 136 final) mukaisen toimivaltuuksien siirron yhteydessä on varmistettava menettelyjen avoimuus ja komission täytäntöönpanovaltuuksia käyttävien tahojen täysi selontekovelvollisuus. Komitea kehottaa osallistuvia tahoja toimimaan avoimesti ja kantamaan vastuun päätöksistään.

2. Komission asiakirjan pääsisältö

2.1 Paristoista ja akuista sekä käytetyistä paristoista ja akuista ja direktiivin 91/157/ETY kumoamisesta 6. syyskuuta 2006 annetussa Euroopan parlamentin ja neuvoston direktiivissä 2006/66/EY kielletään sellaisten kannettavien paristojen ja akkujen – myös laitteisiin sisältyvien paristojen ja akkujen – markkinoille saattaminen, jotka sisältävät yli 0,002 painoprosenttia kadmiumia. Johdottomissa työkaluissa käytettäväksi tarkoitetut paristot ja akut on kuitenkin vapautettu kiellosta.

2.2 Komissio on esittänyt ehdotuksen, koska paristodirektiivin 4 artiklan 4 kohdassa edellytetään, että se tarkastelee uudelleen johdottomissa työkaluissa käytettäväksi tarkoitetuille paristoille kadmiumkiellosta myönnettyä poikkeusta (4 artiklan 3 kohdan c alakohta) ja toimittaa kertomuksen sekä tarvittaessa asiaa koskevia ehdotuksia, joiden tarkoituksena on kieltää kadmiumin käyttö paristoissa ja akuissa.

2.3 Komission kertomus toimitettiin Euroopan parlamentille ja neuvostolle joulukuussa 2010. Kertomuksessa todettiin, että sen antamisajankohtana ei ollut asianmukaista antaa ehdotuksia johdottomissa työkaluissa käytettäväksi tarkoitettuihin kadmiumia sisältäviin paristoihin ja akkuihin sovellettavasta poikkeuksesta, koska kaikki tekniset tiedot (erityisesti kadmiumin ja sen korvaavien aineiden kustannukset ja hyödyt) eivät olleet käytettävissä tällaisen päätöksen tueksi.

2.4 Eräät sidosryhmät kannattivat nikkelikadmiumparistojen (NiCd) käyttöä johdottomissa työkaluissa koskevan poikkeuksen kumoamista, sillä ne katsoivat, että pitkällä aikavälillä tällä tavoin saataisiin taloudelliset kulut mahdollisimman pieniksi ja saavutettaisiin huomattavat ympäristöhyödyt. Toiset taas vastustivat poikkeuksen kumoamista ja korostivat, etteivät tiedot taloudellisista, ympäristöön kohdistuvista ja sosiaalisista vaikutuksista puolla kumoamista.

2.5 Yleisesti ottaen sidosryhmien kuulemisessa vahvistui, että tarvitaan vertailevaa elinkaariarviointia, jotta saadaan tukeva perusta kustannushyötyanalyysiä varten. Elinkaariarvioinnin perusteella ei kuitenkaan pystytty ratkaisemaan nykyisin käytettävissä olevien paristojen kemiallisen koostumuksen suhteellisia etuja ja haittoja. Komission vaikutusarvioinnissa pääteltiin, että lähtötilanteeseen verrattuna muut toimintavaihtoehdot, jotka liittyvät poikkeuksesta luopumiseen (käytön välitön lopettaminen tai käytön lopettaminen vuonna 2016), vähentäisivät kokonaisympäristövaikutuksia sekä sen johdosta, että ympäristöön ei joutuisi kadmiumpäästöjä, että kuuteen ympäristöindikaattoriin perustuvien ympäristölle aiheutuvien yhteisvaikutusten osalta.

2.6 Komissio katsoo, että jos poikkeuksesta luovuttaisiin myöhemmin (vuonna 2016), ympäristövaikutukset olisivat hieman pienemmät kuin jos poikkeuksesta luovuttaisiin välittömästi. Tosin myös kustannukset olisivat alhaisemmat. Eräät kierrättäjät ja johdottomien työkalujen valmistajat ovat laatineet kustannusarviot kummastakin vaihtoehdosta: jos poikkeuksesta luovutaan välittömästi, kustannukset ovat 40–60 miljoonaa euroa, ja jos siitä luovutaan vuoteen 2016 mennessä, kustannukset ovat 33 miljoonaa euroa. Ei ole kuitenkaan varmaa, voidaanko kaikkien näiden kustannusten katsoa johtuvan poikkeuksesta luopumisen eri vaihtoehdoista, kun otetaan huomioon, että kadmiumia sisältävien paristojen käyttö johdottomissa työkaluissa vähenee lähtötilanneskenaarion mukaan 50 prosenttia vuosina 2013–2025.

2.7 Komissio väittää, että lisäkustannukset, joita vaihtoehtoisten paristojen käyttämisestä johdottomissa työkaluissa aiheutuu vuosina 2013–2025, riippuvat valitusta vaihtoehtoisesta paristotyypistä. Ne ovat 0,80 euroa käytettäessä nikkelimetallihybridiparistoja ja 2,10 euroa käytettäessä litiumioniparistoja, jos poikkeuksen soveltamisesta luovutaan välittömästi, ja 0,40 euroa käytettäessä nikkelimetallihybridiparistoja ja 0,90 euroa käytettäessä litiumioniparistoja, jos poikkeuksen soveltamisesta luovutaan vuonna 2016. Nämä tiedot ovat virheellisiä. Kustannuserot ovat huomattavasti korkeammat.

2.8 Kaikkien vaihtoehtojen sosiaaliset ja hallinnolliset vaikutukset ovat suppeat, eikä niistä pitäisi aiheutua säännösten noudattamiseen liittyviä ongelmia.

2.9 Vaikutusarvioinnissa todetaan lopuksi, että jos poikkeuksesta luovutaan vuonna 2016, ympäristöhyödyt ovat hieman pienemmät kuin jos poikkeuksesta luovutaan välittömästi. Kustannukset tosin olisivat huomattavasti pienemmät välittömään luopumiseen verrattuna. Lopettamalla poikkeuksen soveltaminen vuonna 2016 saavutettaisiin lähes sama vaikuttavuus tehokkaammin kuin lopettamalla soveltaminen välittömästi, joten se on parempi vaihtoehto. Johdottomissa työkaluissa käyttöä koskevan poikkeuksen soveltamista olisi jatkettava 31. päivään joulukuuta 2015, jotta teollisuus voi kehittää kyseessä olevia teknologioita edelleen.

3. Yleiset ja erityiset huomiot

3.1 Komissio ehdottaa runsaasti eri näkökohtia, toimialoja ja tosiseikkoja kattavan analyysin perusteella, että yli 0,002 painoprosenttia kadmiumia sisältävien paristojen tuotantoa ja käyttöä johdottomissa työkaluissa voidaan jatkaa vuoden 2015 loppuun saakka.

3.2 Tehty analyysi osoittaa tämän olevan ratkaisu, josta ei aiheudu merkittävää haittaa ympäristölle tai vaaraa ihmisten terveydelle. On valitettavaa, ettei komission ehdotuksessa mainita EU:n teettämää kadmiumin käyttöä koskevaa kohdennettua riskianalyysiä (Targeted Risk Assessment [TRAR]) eikä sen perusteella laadittua riskien vähentämistä koskevaa strategiaa, jonka päätelmänä oli, ettei työkaluissa käytettävien kadmiumpattereiden osalta tarvita lisätoimia.

3.3 Kuluttajien suojelemiseksi pidetään tietenkin voimassa kadmiumparistoja sisältävien hyödykkeiden merkintäjärjestelmä täysin nykyisen lainsäädännön mukaisesti. Samoin toimitaan paristoja valmistavien työntekijöiden suojelun ja työoikeuden säännösten osalta. Kadmiumia sisältävien paristojen valmistamista erityisiä lääkinnällisiä laitteita ja sähköisiä hätäjärjestelmiä varten jatketaan. Vaikutusselvityksen mukaan tämä kattaa riskit, joita yli 0,002 painoprosenttia kadmiumia sisältävien paristojen käyttökiellon lykkäämisestä epäilemättä aiheutuu.

3.4 Komitea suosittaa näin ollen, että kieltoa ryhdytään soveltamaan 31. päivästä joulukuuta 2018.

3.5 Lisäksi komitea suosittaa täytäntöönpanovaltuuksien siirtämistä komissiolle sellaisin edellytyksin ja sellaisessa laajuudessa kuin direktiiviehdotuksessa esitetään. Ehdotetulla Euroopan parlamentin ja neuvoston direktiivillä (COM(2012) 136 final) tehtävän toimivaltuuksien siirron yhteydessä on varmistettava menettelyjen avoimuus ja komission täytäntöönpanovaltuuksia käyttävien tahojen täysi selontekovelvollisuus.

3.6 Komitea huomauttaa, että työkaluissa käytettäviä paristopakkauksia toimittavat nykyisin pääasiassa unionin ulkopuoliset maat, mutta monet merkkityökalut valmistetaan EU:ssa. Komitea ymmärtää kuitenkin periaatteen, jonka mukaan ei ole suotavaa lisätä kohtuuttomasti kuluttajille kyseisenlaisten laitteiden hankkimisesta aiheutuvia kustannuksia, mikä koskee myös sellaisia johdottomia työkaluja, joihin sisältyy tai kytketään yli 0,002 prosenttia kadmiumia sisältäviä paristoja.